Κοτόπουλο κρασάτο στη γάστρα με λαχανικά, ξερά φρούτα και πορτοκάλι
Μπορούμε να συνοδέψουμε αυτό το γευστικό κοτόπουλο με αφράτο πουρέ ή λευκό ρύζι.
1 μεγάλο κοτόπουλο, κομμένο σε 8 - 10 μερίδες, 80 ml ελαιόλαδο, 4 μέτρια καρότα, προτιμότερο βιολογικά, καθαρισμένα και κομμένα σε ροδέλες περίπου 1 εκ., 2 μέτρια ξερά κρεμμύδια, σε μέτρια καρέ, 3 σκελίδες σκόρδου, ελαφρώς κοπανισμένες (ή όσο σκόρδο θέλουμε), 200 γρ. ξερά δαμάσκηνα, χωρίς κουκούτσια (ή ξερά βερίκοκα ή μισά-μισά), 1 μικρό μπαστουνάκι κανέλας, 1 κουτ. σούπας κεδροκούκουτσα (στα μπαχαράδικα και σε μεγάλα σούπερ μάρκετ. Εναλλακτικά, βάζουμε 1/3 κουτ. γλυκού γαρίφαλο σε σκόνη - με διαφορετικό, αν και εξίσου νόστιμο, αποτέλεσμα), 300 ml φρέσκος χυμός πορτοκάλι, 200 ml κόκκινο, ξηρό κρασί, αλάτι, φρεσκοτριμμένο πιπέρι
Για το κοτόπουλο κρασάτο στη γάστρα με λαχανικά, ξερά φρούτα και πορτοκάλι, ζεσταίνουμε σε μια φαρδιά κατσαρόλα το μισό λάδι σε μέτρια προς δυνατή φωτιά και σοτάρουμε το κοτόπουλο, σε δόσεις, περίπου 2 - 3 λεπτά από κάθε πλευρά, μέχρι να ροδίσει όσο καλύτερα γίνεται (ιδιαίτερα από την πλευρά του δέρματος). Το βγάζουμε με τρυπητή κουτάλα και το βάζουμε σε μια γάστρα ή σε ένα βαθύ ταψί με καπάκι.Προθερμαίνουμε το φούρνο στους 150° C.Στην ίδια κατσαρόλα ζεσταίνουμε το υπόλοιπο λάδι σε μέτρια φωτιά και σοτάρουμε το κρεμμύδι με τα καρότα περίπου 5 - 6 λεπτά, μέχρι να μαλακώσουν λίγο.Προσθέτουμε το σκόρδο, την κανέλα, αλάτι και φρεσκοτριμμένο πιπέρι και ανακατεύουμε για περίπου 1/2 λεπτό.Σβήνουμε με το κρασί και το πορτοκάλι και βράζουμε για περίπου άλλα 2 λεπτά, μέχρι να εξατμιστεί το αλκοόλ. Αδειάζουμε τη σάλτσα πάνω στο κοτόπουλο, σκορπίζουμε τα ξερά φρούτα και τα κεδροκούκουτσα. Ανακατεύουμε απαλά, σκεπάζουμε με το καπάκι και ψήνουμε για περίπου 1 ώρα και 30 λεπτά, μέχρι να γίνει το κοτόπουλο και να μελώσει η σάλτσα.Βγάζουμε το κοτόπουλο από το φούρνο, αφήνουμε το φαγητό σκεπασμένο περίπου 10 λεπτά, να «ξεκουραστεί», και σερβίρουμε με τη συνοδεία ενός αφράτου πουρέ ή ενός λευκού ρυζιού.
Καρότα,Κοτόπουλο,Ξερά δαμάσκηνα